Source: http://www.epi.sk/priklad-z-praxe/dalsi-pracovny-pomer-20170629.htm
Timestamp: 2017-09-21 12:12:04+00:00
Document Index: 12163991

Matched Legal Cases: ['§ 50', '§ 83', '§ 50', '§ 83', '§ 50', '§ 83']

Zamestnanec môže mať uzatvorených aj niekoľko pracovných pomerov aj u toho istého zamestnávateľa, avšak iba na činnosti spočívajúce v prácach iného druhu (§ 50 zákona č. 311/2001 Z. z. Zákonník práce). Taktiež zamestnanec môže popri svojom zamestnaní vykonávanom v pracovnom pomere vykonávať aj inú zárobkovú činnosť a môže uzatvoriť aj ďalší pracovný pomer, avšak ak by vykonával činnosti, ktoré majú k predmetu činnosti zamestnávateľa konkurenčný charakter, musí mať zamestnanec predchádzajúci písomný súhlas zamestnávateľa (§ 83 Zákonníka práce). Ak zamestnanec uzatvorí pracovný pomer na kratší pracovný čas u iného zamestnávateľa, tak bude mať rovnaké práva a povinnosti ako riadny zamestnanec. Pracovný pomer u iného zamestnávateľa sa bude posudzovať samostatne, čiže tento zamestnávateľ prihlási uvedeného zamestnanca do zdravotnej aj Sociálnej poisťovne a bude z jeho mzdy odvádzať poistné na sociálne aj zdravotné poistenie za zamestnanca aj za zamestnávateľa. Pri pracovnom pomere na kratší pracovný čas u iného zamestnávateľa má zamestnanec nárok na dovolenku aj z tohto pracovného pomeru. Zamestnanec bude mať nárok na toľko týždňov dovolenky ako zamestnanec, ktorý pracuje u zamestnávateľa na ustanovený týždenný pracovný čas. Kratší pracovný čas neovplyvňuje nárok na dovolenku. Týždňom dovolenky bude počet hodín, ktorý zodpovedá dohodnutému počtu pracovných hodín v týždni, a dňom dovolenky bude počet pracovných hodín, ktoré má za pracovnú zmenu odpracovať. Ak má zamestnanec základnú výmeru dovolenky napríklad 25 dní a bude mať kratší pracovný čas stanovený na 20 hodín týždenne a bude pracovať päť dní v týždni po 4 hodiny, tak má nárok na 25 dní dovolenky, pričom týždňom jeho dovolenky bude 20 hodín a dňom dovolenky 4 hodiny. Keďže zamestnanec bude z tohto pracovného pomeru prihlásený aj na nemocenské poistenie, vznikne mu v prípade dočasnej pracovnej neschopnosti nárok na náhradu príjmu pri dočasnej pracovnej neschopnosti aj nárok na nemocenské dávky.
Ak zamestnanec uzatvorí pracovný pomer aj u iného zamestnávateľa, bude sa tento posudzovať samostatne a zamestnanec má nárok na dovolenku, ak splní podmienky nároku a tiež bude mať nárok aj na nemocenské dávky.
§ 50, § 83 zákona č. 311/2001 Z. z.
Komentár k § 50 zákona 311/2001 Z. z.
Komentár k § 83 zákona 311/2001 Z. z.
Viacero pracovných pomerov u jedného zamestnávateľa
Uzatváranie pracovného pomeru so zamestnancom vykonávajúcim kumulované pracovné činnosti
Nárok na odstupné z dvoch pracovných pomerov
Uzatvorenie dvoch pracovných pomerov s tým istým zamestnancom
Stravovanie a kratší pracovný čas
Dva pracovné úväzky